**JAVNI POZIV**

**za dodjelu sredstava podrške za dostizanje standarda dobrobiti životinja u stočarstvu**

**za 2023. godinu**

Ministarstvo poljoprivrede, šumarstva i vodoprivrede, u skladu sa Agrobudžetom za 2023. godinu i budžetskom linijom ***2.1.5. – Podrška dostizanju standarda dobrobiti životinja u stočarstvu***, objavljuje Javni poziv za dodjelu sredstava podrške za dostizanje standarda dobrobiti životinja u stočarstvu za 2023. godinu.

Ovim Javnim pozivom se utvrđuju uslovi, kriterijumi i način prijavljivanja za korišćenje sredstava podrške.

**DEFINICIJA KORISNIKA SREDSTAVA PODRŠKE**

Korisnici podrške po ovom Javnom pozivu su poljoprivredna gazdinstva, koja moraju biti upisana u Registar poljoprivrednih gazdinstava, u skladu sa Pravilnikom o obliku i načinu vođenja registra subjekata i registra poljoprivrednih gazdinstava („Službeni list CG“, br. 16/14 i 37/18), najkasnije do 05.05.2023. godine.

**PRIHVATLJIVE INVESTICIJE**

U skladu sa ovim Javnim pozivom pravo na podršku se može ostvariti za tipove investicije:

1. Gumene podloge za ležišta;
2. Boksove za obradu papaka;
3. Boksove za telad („iglo“);
4. Vezovi za životinje („grabnerov vez“, krmna zabrana i dr.);
5. Automatske pojilice;
6. Oprema za regulisanje temperature u objektima za držanje životinja;
7. Specijalizovana oprema za higijenu životinja;
8. Boksovi za prašenje krmača sa pratećom opremom;
9. Boksovi za odgoj prasadi sa pratećom opremom;
10. Oprema za grijanje, podovi, automatizovane hranilice i pojilice - svinjarstvo i živinarstvo.

**KRITERIJUMI PRIHVATLJIVOSTI**

Kako bi podnosilac Zahtjeva za odobrenje projekta bio prihvatljiv za podršku mora ispuniti sledeće kriterijume u trenutku podnošenja Zahtjeva za odobrenje projekta:

* Kvalifikovana za dobijanje sredstava podrške su ona poljoprivredna gazdinstva koja u trenutku podnošenja zahtjeva za odobrenje projekta po ovom Javnom pozivu, posjeduju najmanje 3 uslovna grla (30 ovaca, 30 koza, 3 krave/bika, 6 junica, 6 krmača i dr.) registrovanih u Registru za identifikaciju i obilježavanje životinja i Registru poljoprivrednih gazdinstava, a nad kojim su sprovedene mjere po Programu obaveznih mjera zdravstvene zaštite;
* Kvalifikovana za dobijanje sredstava podrške za nabavku boksova za obradu papaka su ona poljoprivredna gazdinstva koja u trenutku podnošenja zahtjeva za odobrenje projekta po ovom Javnom pozivu, posjeduju najmanje 10 uslovna grla (10 krava/bikova ili 20 junica) registrovanih u Registru za identifikaciju i obilježavanje životinja i Registru poljoprivrednih gazdinstava, a nad kojim su sprovedene mjere po Programu obaveznih mjera zdravstvene zaštite;
* Podnosilac zahtjeva mora da poštuje preporuke Kodeksa dobre poljoprivredne prakse koje se odnose na objekte za držanje stoke;
* Predmet podrške mogu biti investicije koje su u skladu sa trenutnim kapacitetom proizvodnje na poljoprivrednom gazdinstvu, uz eventualno uvećanje od maksimalno 20%;
* Korisnici sredstava podrške koji su ostvarili pravo na podršku po ovom Javnom pozivu proteklih 5 godina, za isti tip investicije ne mogu ostvariti podršku 2023. godine;
* Korisnik sredstava podrške mora biti državljanin Crne Gore sa mjestom boravka u Crnoj Gori (kopija lične karte).

**VISINA PODRŠKE**

Maksimalno prihvatljiva investicija iznosi 5.000€ uz budžetsku podršku do 50% vrijednosti prihvatljive investicije, odnosno do 2.500€. Pored iznosa podrške od 50% još dodatnih 10%, odnosno ukupno 60% za poljoprivredne proizvođače upisane u Registar subjekata u organskoj proizvodnji, zaključno sa 31. decembrom 2022. godine. Dodatnih 10% ostvaruju žene nosioci poljoprivrednog gazdinstva. Bliži kriterijumi i uslovi za ostvarivanje prava na podršku biće definisani Javnim pozivom.

Minimalna prihvatljiva investicija iznosi 500€.

**Podrška se realizuje na kraju investicije u vidu refundacije uloženih sredstava, a nakon administrativne i kontrole na terenu.**

**NEPRIHVATLJIVI TROŠKOVI**

* Troškovi uvoza i slične dažbine;
* Troškovi sopstvenog rada;
* Troškovi montiranja opreme;
* Troškovi obrtnih sredstava;
* Kupovina ili uzimanje u zakup zemljišta i objekata;
* Bankovni troškovi, troškovi garancija i ostali slični troškovi;
* Nabavka polovne opreme;
* Troškovi nastali prije dodjele Rješenja o odobrenju projekta;
* Troškovi nastali nakon isteka roka iz Rješenja o odobrenju projekta, osim u slučaju više sile;
* Troškovi osiguranja i registracije.

**NAPOMENE**

* Podnosilac zahtjeva odgovara za tačnost podataka i dokumentacije za ostvarivanje prava na sredstva podrške. U slučaju nepoklapanja podataka iz dokumentacije sa stanjem na terenu zahtjev za odobrenje projekta/isplatu će biti odbijen kao neosnovan;
* Ministarstvo poljoprivrede, šumarstva i vodoprivrede zadržava pravo provjere osnovanosti prikazanih troškova;
* Dokumentacija koja se podnosi uz Zahtjev za odobrenje projekta ne smije biti starija od 6 mjeseci;
* Zahtjev će biti proslijeđen Terenskoj komisiji tek nakon ispunjenja svih uslova i kriterijuma propisanih ovim Javnim pozivom;
* Podržava se nabavka isključivo nove opreme;
* Oprema je prihvatljiva za podršku ukoliko je **instalirana na poljoprivrednom gazdinstvu korisnika,** najkasnije do trenutka terenske kontrole po Zahtjevu za isplatu;
* Moguće je izvršiti nabavku samo jednog boksa za orezivanje papaka po poljoprivrednom gazdinstvu;
* Investicija mora biti u skladu sa Kodeksom dobre poljoprivredne prakse;
* Podrška se može ostvariti uz priložen originalni dokaz da je kupljena roba, oprema ili usluga realizovana – plaćena od strane podnosioca zahtjeva i to isključivo:
  + Originalna faktura na ime podnosioca zahtjeva i/ili
  + Fiskalni račun sa otpremnicom;
  + Uplatnica i ovjereni izvod iz banke u slučaju plaćanja preko transakcionog računa,
  + U slučaju inostranog plaćanja, dokaz o izmirenim obavezama prema Upravi carina Crne Gore – ovjeren virman (uplatnica) i ovjeren swift od strane banke o prenosu sredstava dobavljaču kao i JCI (jedinstvena carinska isprava);
* **Prihvatljivi su isključivo originalni dokazi o plaćanju**;
* Nabavka svih vrsta roba može biti prihvatljiva za podršku samo ukoliko je dobavljač roba pravno lice registrovano za obavljane tih djelatnosti u Centralnom Registru privrednih subjekata;
* Podnosioci zahtjeva se mogu prijaviti samo sa jednim zahtjevom po poljoprivrednom gazdinstvu po ovom Javnom pozivu. Ukoliko se tokom kontrole utvrdi da su se članovi istog poljoprivrednog gazdinstva prijavili sa 2 zahtjeva istovremeno, oba projekta biće diskvalifikovana;
* Realizacija investicije od strane korisnika sredstava podrške može početi tek po donošenju Rješenja o odobrenju projekta;
* Investicija ostaje prihvatljiva za finansiranje pod uslovom da se u periodu od pet godina od dana konačne isplate, ne dogode značajne izmjene u smislu:
  + Uticaja na njenu prirodu ili njene uslove za implementaciju;
  + Promjene u prirodi vlasništva jednog dijela investicije, ili prestanka ili izmještaja sufinansirane proizvodne aktivnosti;
* Neće se podržati investicije za koje se provjerom utvrdi da je korisnik sredstava podrške, odnosno da se lica u privrednom društvu koje je korisnik sredstava podrške, nalaze u krvnom srodstvu, nalaze u krvnom srodstvu u pravoj liniji do bilo kog stepena, pobočnoj liniji do četvrtog stepena krvnog srodstva ili su u tazbinskom srodstvu do drugog stepena sa dobavljačem roba ili izvođačem radova, ili se radi o povezanim licima u poslovnom smislu;
* Ukoliko se u postupku finansijske provjere realnosti i osnovanosti prikazanih troškova kod nadležnih organa, utvrdi da je korisnik sredstava podrške na bilo koji način doveo u zabludu ili naveo na pogrešan zaključak Komisiju za dodjelu podrške, korisnik sredstava podrške shodno članu 33 Zakona o poljoprivredi i ruralnom razvoju („Službeni list CG“, br. 56/09, 34/14, 1/15, 30/17 i 59/21) dužan je da vrati sredstva podrške koja su nenamjenski utrošena, uvećana za iznos zatezne kamate. Takođe korisnik sredstava podrške u ovom slučaju, gubi pravo na svaki vid podrške u naredne dvije godine od dana donošenja pravosnažnog rješenja Ministarstva.
* Podnosilac zahtjeva kojem je dodijeljeno Rješenje o odobrenju projekta može uz opravdane razloge zatražiti samo jednom produženje roka realizacije investicije i to maksimalno 15 dana. Zahtjev za produženje roka je neophodno uputiti ka ovom Ministarstvu prije isteka roka predviđenog Rješenjem o odobrenju projekta, u suprotnom će se smatrati da je stranka odustala od realizacije investicije.
* Izmjene na projektu koji je priložen uz Zahjev za odobrenje projekta nijesu dozvoljene;
* Realizovana investicija će biti predmet kontrole narednih 5 godina;
* Zahtjevi koji nijesu dostavljeni na Obrascu zahtjeva za podršku, koji je sastavni dio ovog Javnog poziva i **zahtjevi koji nijesu uredno popunjeni i potpisani neće se razmatrati**;
* Neblagovremeno dostavljena dokumentacija se neće razmatrati.

**POTREBNA DOKUMENTACIJA UZ ZAHTJEV ZA ODOBRENJE PROJEKTA**

* Popunjen Zahtjev za odobrenje projekta;
* Fotografija štalskog objekta;
* Fotokopija lične karte podnosioca zahtjeva (nosioca poljoprivrednog gazdinstva);
* Detaljna tehnička specifikacija za planiranu investiciju/opremu;
* Izvod iz veterinarske baze podataka ili potvrda o brojnom stanju stoke;
* Potpisana i pečatirana cjenovna ponuda koja će biti predmet odobravanja (ako su dostavljeni na stranom jeziku treba da budu prevedeni na crnogorski jezik – ovlašćeni sudski tumač).

**POTREBNA DOKUMENTACIJA UZ ZAHTJEV ZA ISPLATU**

* Popunjen Zahtjev za isplatu;
* Originalni dokaz da je kupljena roba, oprema ili usluga realizovana – plaćena od strane podnosioca zahtjeva i to:
  + Originalna faktura na ime podnosioca zahtjeva i/ili
  + Fiskalni račun sa otpremnicom;
  + Uplatnica i ovjereni izvod iz banke u slučaju plaćanja preko transakcionog računa,
  + U slučaju inostranog plaćanja, dokaz o izmirenim obavezama prema Upravi carina Crne Gore – ovjeren virman (uplatnica) i ovjeren swift od strane banke o prenosu sredstava dobavljaču kao i JCI (jedinstvena carinska isprava);
* Garancija za kupljenu opremu (ukoliko oprema podliježe garanciji).

**NAČIN PODNOŠENJA ZAHTJEVA ZA ODOBRENJE PROJEKTA**

Obrazac Zahtjeva za odobrenje projekta i obrazac Zahtjeva za isplatu za dostizanje standarda dobrobiti životinja u stočarstvu za 2023. godinu mogu se preuzeti na internet stranici Ministarstva poljoprivrede, šumarstva i vodoprivrede ili u kancelarijama Direkcije za savjetodavne poslove u oblasti stočarstva.

Popunjene obrasce Zahtjeva sa pratećom dokumentacijom dostaviti **isključivo** putem pošte, na sledeću adresu:

Ministarstvo poljoprivrede, šumarstva i vodoprivrede

Direktorat za ruralni razvoj

**po Javnom pozivu za dodjelu podrške za dostizanje standarda dobrobiti životinja u stočarstvu za 2023. godinu**

Rimski trg br. 46, 81000 Podgorica

Informacije u vezi sa ovim Javnim pozivom mogu se dobiti putem telefona:

020/482-175 i 020/482-150

Trajanje Javnog poziva je od 28.03. do 05.05.2023. godine.

Javni poziv će se završiti prije 05.05.2023. godine ukoliko se utroše sva sredstva predviđena mjerom 2.1.5 Podrška dostizanju standarda dobrobiti životinja u stočarstvu.

U slučaju da se predviđena sredstva utroše prije 05.05.2023. godine, Ministarstvo će obavijestiti javnost o zaključenju Javnog poziva.

Obrada primljenih zahtjeva, kontrola i odlučivanje po pristiglim zahtjevima će se vršiti u toku trajanja Javnog poziva.

**PROCEDURA REALIZACIJE**

Ministarstvo poljoprivrede, šumarstva i vodoprivrede formiraće Komisiju za dodjelu sredstava podrške, koja će sprovesti administrativnu kontrolu podnesenih zahtjeva i kontrolu na terenu. Odlučivanje o pravu na podršku se ostvaruje na osnovu dostavljene dokumentacije i izvještaja terenske komisije. Komisija ima zadatak da provjeri stanje na terenu i utvrdi tačnost priloženih dokumenata.

U slučaju da korisnik sredstava podrške ne dozvoli ili spriječi rad komisije, te na bilo koji drugi način utiče na njen rad, podnijeti zahtjev neće biti prihvaćen. Kontrolu na terenu sprovodi Direkcija za savjetodavne poslove u oblasti stočarstva.

Na osnovu Odluke Komisije o prihvatljivosti zahtjeva, prihvaćeni korisnici će dobiti Rješenje o odobrenju projekta za dodjelu sredstava podrške za dostizanje standarda dobrobiti životinja u stočarstvu za 2023. godinu, na osnovu dostavljenih predračuna (koji su predmet odobrenja). Realizacija investicija od strane korisnika sredstava podrške može početi tek po donošenju Rješenja o odobrenju projekta.

Krajnji rok za završetak cjelokupne investicije i podnošenje dokumentacije tj. Zahtjeva za isplatu je 30. septembar 2023. godine.

Nakon podnošenja Zahtjeva za isplatu, Komisija će sprovesti administrativnu kontrolu podnijetih zahtjeva i kontrolu na terenu. Po obavljenoj kontroli realizovane investicije na terenu, Komisija će pripremiti Izvještaj o obilasku sa foto-zapisom, na osnovu kojeg će se odlučiti o odobrenju za isplatu sredstava podrške. Odobreni iznos sredstava podrške će biti isplaćen na žiro-račun korisnika. Ne postoji mogućnost prenošenja investicije u narednu godinu.

**Kontakt informacije:**

|  |  |
| --- | --- |
| **Mjesto** | **Kontakt telefon** |
| Ministarstvo poljoprivrede, šumarstva i vodoprivrede  Direktorat za ruralni razvoj - Podgorica | 020/482-150  020/482-175 |
| Direkcija za savjetodavne poslove u oblasti stočarstva | |
| Podgorica | 020/265-337 |
| Bar | 030/312-965 |
| Nikšić | 040/212-012 |
| Berane | 051/233-301 |
| Bijelo Polje | 050/487-009 |
| Pljevlja | 052/353-505 |